Page:Leechdoms wortcunning and starcraft of early England volume 3.djvu/66

 mucgwyrt, medewyrt, & mergelle, agrimonia, & æðelferðingwyrt, rædic & ribbe & seo reade gearuwe, dile, oportanie & draganse, cassuc & cawlic & cyleðenie, wyirrind, wuduweaxe, wudurofe & wrættes cið, saturege & sigelhweorfa, brunewyrt & rude, & berbene, streawberian wise & blæces snegles dust, ealhtre, fanan, merce, pollegian, attorlaðe, haran spicel, wudufille, wermod, eoforþrote, & æncglisc cost, hæwen hnydele, hofe, cymen, uinca peruinca, & feferfuge, lilige, leuastica, alehsandrie, petresilige, grundeswylige. þysra feower wyrta man sceal mæst don to & eallra oðra ælcre efenfela, & ðus man sceal ða buteran gewyrcean to ðære haligan sealfe, æt anes heowes cy, þæt heo sy eall reod oððe hwit & unmæle, mon ða buteran aðwere, & gif ðu næbbe buteran genoge, awæsc swiðe clæne & mængc oðre wið, & ða wyrta ealle gescearfa swiðe smale tosomne, & wæter gehalga fonthalgunge, & do ceac innan in ða buteran, genim þonne ænne sticcan & gewyrc hine feðorbyrste, writ onforan ðas halgan naman, Matheus, marcus, lucas, iohannes. Styre þonne mid ðy sticcan ða buteran, eal þæt fæt, ðu sing ofer ðas sealmas, Beati immaculati, ælcne ðriwa ofer, & gloria in excelsis deo, & Credo in deum patrem, & letanias arime ofer, þæt is ðara haligra naman & deus meus et pater, et in principio, & þæt wyrmgealdor, & þis gealdor singe ofer:

Acre arcre arnem nona ærnem beoðor ærnem: nidren · arcun cunað ele harassan fidine. Sing ðis nygon siðan & do ðin spatl on · & blaw on & lege ða wyrta be ðæm ceace · & gehalga hy syððan mæssepreost.